Imtella' Lulju 10, 2021 - Aġġornata 10 Ta' Lulju, 2021 12:39pm Hekk kif għada se tintlagħab il-logħba mistennija Italja kontra Ingilterra, il-Kummissarju tal-Pulizija Angelo Gafa appella għall-kawtela. Qal li konxji li hawn ħafna akkaniti lejn dawn it-timijiet għada filgħaxija l-Korp se jżid il-preżenza tiegħu f'lokalitajiet li huma meqjusa li jinġabru ħafna nies għaċ-ċelebrazzjonijiet. Innota li ebda numru ta' pulizija mhu biżżejjed biex jisguraw l-infurzar. Dan anke minħabba l-miżuri tal-COVID-19. Spjega li l-infurzar jista' jsir permezz tal-koperazzjoni ta' kull wieħed u waħda minna. Qal li għada rridu nuru rispett u solidarjetà lejn xulxin. Qal li jekk se noħorġu nkunu ċittadini responsabbli. Saħaq li wieħed jista' jieħu gost waqt li jirrispetta r-regoli fis-seħħ. Qal li max-xogħol kbir tagħhom, fl-aħħar xhur il-membri tal-Korp xammru l-kmiem biex irażżnu t-tixrid tal-pandemija. Qal li b'rispett lejhom u l-poplu Malti, l-aktar dawk vulnerabbli, għada u matul is-sajf niddevertu b'mod responsabbli. F'messaġġ ieħor, il-Ministru għall-Intern, is-Sigurtà Nazzjonali u l-Infurzar tal-Liġi Byron Camilleri appella wkoll biex naġixxu b'mod responsabbli u b'hekk insalvaw sajf ta' xogħol għall-Maltin u għall-Għawdxin. Għaldaqstant, il-Korp tal-Pulizija bl-għajnuna ta' entitajiet oħra fosthom id-Dipartiment tal-Protezzjoni Ċivili u l-Aġenzija LESA, se jkunu qed isaħħu l-preżenza tal-uffiċjali fit-toroq, partikolarment f'ċerti hotspots taċ-ċelebrazzjonijiet.